નવી દિલ્હી , 19 એપ્રિલઃ દિલ્હી ડેરડેવિલ્સ ટીમે ગુરુવારે આઇપીએલની છઠ્ઠી આવૃતિમાં સતત છઠ્ઠીવાર હારનો સ્વાદ ચાખવો પડ્યો છે . તેને ફિરોજસાહ કોટલા મેદાન પર રમાયેલી લીગની 24મી મેચમાં ચેન્નાઇ સુપર કિંગ્સે દિલ્હી ડેરડેવિલ્સને 86 રનથી પરાજય આપ્યો . સુપર કિંગ્સની આ પાંચ મેચોમાં ત્રીજી જીત છે . ઇનિંગની શરૂઆત કરતા 65 રનની અણનમ ઇનિંગ રમનારા સુપર કિંગ્સના ઓપનિંગ બેટ્સમેન માઇકલ હસ્સીને મેન ઓફ ધ મેચ જાહેર કરવામાં આવ્યો . સુપર કિંગ્સે દિલ્હી સામે 170 રનનો લક્ષ્યાંક મુક્યો હતો , જે દિલ્હી માટે કપરો સાબિત થયો હતો , કારણ કે કેદાર જાધવ ( 31 ) ને બાદ કરતા તમામ ટોચના બેટ્સમેનો પ્રદર્શન કરવામાં નિષ્ફળ રહ્યાં છે . જેના કારણે દિલ્હીની ટીમ 17.3 ઓવરમા માત્ર 83 રન જ બનાવી શકી . કેદાર ઉપરાંત જીવન મેન્ડિસ ( 12 ) અને વિરેન્દ્ર સેહવાગ ( 17 ) એ ઠીક - ઠાક ઇનિંગ રમી હતી . ડેવિડ વોર્નર 1 , મનપ્રીત જુનેજા 2 , જયવર્ધને 6 , ઇરફાન પઠાણ 2 , અજીત અગરકર 3 ઉમેશ યાદવ અને મોર્ને મોર્કલે 2 - 2 રન બનાવ્યા હતા . સુપર કિંગ્સ તરફતી મોહિતે ત્રણ વિકેટ જ્યારે અશ્વિનને બે વિકેટ મળી , એલબી મોર્કલ , ડ્વેન બ્રાવો અને મોરિસે પણ એક - એક વિકેટ મેળવી હતી . આ પહેલા , ટોસ જીતીને બેટિંગ કરતા મહેમાન ટીમ સુપર કિંગ્સે નિર્ધારિત 20 ઓવરમાં ચાર વિકેટ ગુમાવીને 169 રન બનાવ્યા . જેમાં હસીએ અણનમ 65 , સુકાની ધોનીએ 44 અને સુરેશ રૈનાએ 30 , જ્યારે મુરલી વિજય 18 , ડ્વેન બ્રેવો 3 રનનું યોગદાન આપ્યું હતું . દિલ્હી તરફથી મોર્ને મોર્કલ , ઉમેશ યાદવ અને ઇરફાન પઠાણને એક - એક સફળતાં મળી હતી .